መንግስት ኢትዮጵያውያን የመተሳሰብና የመደጋገፍ ባህላቸውን አጠናክረው እንዲቀጥሉ ጥሪ አቀረበ
ኢትዮጵያውያን የመተሳሰብና የመደጋገፍ ባህላቸውን አጠናክረው እንዲቀጥሉ መንግስት ጥሪ አቀረበ።የመንግስት ኮሚኑኬሽን ጉዳዮች ጽህፈት ቤት በሳምንታዊ የአቋም መግለጫው እንዳስታወቀው፤ ኢትዮጵያውያን በዓለም አቀፍ ደረጃ የሚታወቁበትን የመደጋገፍ፣ የመተሳሰብና የመተባበር ባህል አጠናክረው መቀጠል አለባቸው።የኢትዮጵያውያን የወደፊት እጣ ፈንታ የሚወሰነው በማንም ሳይሆን ዛሬ ላይ ዜጎች በሚያደርጉት አስተዋጽኦ ልክ ነው።በአሁኑ ወቅት እየተካሄደ ያለው የለውጥ እንቅስቃሴ መነሻና መድረሻው የኢትዮጵያን ህዝቦች ተጠቃሚነት ማረጋገጥ  መሆኑን መግለጫው አመልክቷል።በመሆኑም ኢትዮጵያውያንን በመላው ዓለም ዘንድ ልዩ የሚያደርጋቸውን የመቻቻል የመተሳሰብ፣ የመተባበር፣ እሴቶቻቸውን ጠብቀው በአንድነትና በመፈቃቀድ እጅ ለእጅ በመያያዝ ልማቱን እንዲያፋጥኑ መንግስት ጥሪ አቅርቧል።(ኢዜአ)    አገራችን ኢትዮጵያ በለውጥ ሂደት ውስጥ ትገኛለች ። በአገራችን አስተማማኝ ሰላም፣ ዘላቂ ልማት፣ መሠረተ ሰፊ ዴሞክራሲና መልካም አስተዳደር ከመቼውም በላቀ አፈጻጸም ተግባራዊ ለማድረግ በመንግስት የተጀመረው አገራዊ የለውጥ አንቅስቃሴ በላቀ የህዝብ ተሳትፎ ለድል እንደሚበቃም መንግስት በጽኑ ያምናል።ሰላም በሌለበት ስለልማትና ዴሞክራሲ ማስብ ይቅርና በህይወት መኖርም አጠያያቂ ነው።በመሆኑም በአገራችን ተከስተው በነበሩ ግጭቶች ሳቢያ ተፈጥሮ የነበረውን መቃቃርና ጥርጣሬ ከመሰረቱ ለማስወገድና ሰላማችንን ወደ ቀድሞው ሁኔታ ለመመለስ ይቻል ዘንድ በህዝቦች መካከል አንድነትን የሚያጠናክሩ ስራዎች ቅድሚያ ተሰጥቷቸው በመከናወን ላይ ይገኛሉ።በሌላ በኩል በአገራችን አስተማማኝ ሰላም ሊረጋግጥ የሚችለው ህዝቡ የሚያነሳቸው ተገቢ ጥያቄዎች ምላሽ ሲያገኙና ፍትህ ሲሰፍን መሆኑን በመገንዘብ መንግስት ከመላው ህዝቦች ጋር በመሆን አስፈላጊውን ስራ በማከናወን ላይ ነው።ልማታችን መላውን ህዝብ ለልማቱ ባበረከተው አስተዋጽኦ ልክ ተጠቃሚ የሚያደርግ ከድህነትና ኋላቀርነት ለመላቀቅ የተያያዝነውን አገራዊ ግብ በሚያሳካ መልኩ የሚፈጸምና በፍትሀዊ ተጠቃሚነት መርህ ላይ የተመሰረተ እንዲሆን ማድረግ እንደሚገባ መንግስት ይገነዘባል።ዴሞክራሲያችን በብዝሃነት ላይ የተመሰረተ ህዝብን ያሳተፈና ባለቤት ያደረገ መሰረት ሰፊና አሳታፊ እንዲሆን በአመለካካቱ የተስተካካለና በምክንያታዊነት ላይ የተመሰረተ ውሳኔ የሚሰጥ ህብረተሰብ የመገንባት ስራ ዴሞክራሲን ባህል ከማድረግና ተቋማትን ከማጠናከር ጋር ተያይዞ የሚፈጸም ይሆናል።በአጠቃላይ ለአስተማማኝ ሰላም መሰረት የሆነና ሁሉንም በየደረጃው በፍትሃዊነት ተጠቃሚ ማድረግ የሚያስችል ልማት ማረጋገጥ፤ ዴሞክራሲያዊ ስርዓትን፣ የህግ የበላይነትን፣ የግልጸኝነትና የተጠያቂነት ስርዓትን ለማስፈን እና የሰብዓዊ መብቶችን ጥበቃ በሚፈለገው ደረጃ ለማረጋገጥ መንግስት በቁርጠኝነት እየሰራ መሆኑን ለማረጋገጥ ይወዳል።ችግሮቻችን ሁሉ የሚፈቱት ግን በመንግስት ጥረት ብቻ ሳይሆን ሁሉንም ህዝብ ባሳተፈ ርብርብ መሆኑን በውል መረዳት ይገባል።በመሆኑም የፖለቲካ ፓርቲዎች፣ የሲቪክ ማህበራትና ህዝባዊ ማህበራት፣ እያንዳንዱ የህብረተሰብ ክፍልና ዜጎች በአጠቃላይ ምልአት ህዝቡ መንግስታችን እያካሄደው ያለውን የለውጥ እንቅስቃሴ ከዳር ለማድረስ እንዲረባረቡ መንግስት ጥሪውን ያቀርባል።የኢትዮጵያውያን የወደፊት እጣ ፋንታ የሚወሰነው በማንም ሳይሆን ዛሬ የገዛ ልጆቿ  በሚያደርጉት አስተዋጽኦ ልክ ብቻ ነው። ዛሬ እያካሄድነው ያለው የለውጥ እንቅስቃሴም መነሻውም ይሁን መድረሻው የኢትዮጵያን ህዝቦች የአትዮጵያን ህዝቦች ተጠቃሚነት ማረጋገጥ ነው። በመሆኑም መላው ኢትዮጵያውያን በመላው ዓላም ዘንድ ልዩ የሚያደርጉንን የመቻቻል የመተሳሰብ እና የመተባበር እጹብ ድንቅ እሴቶቻችንን ጠብቀን በአንድነትና በመፈቃቀር እጅ ለእጅ ተያይዘን ልማታችንን እንድናፋጥን መንግስት ጥሪውን ያቀርባል። 